Fra 17. januar og til og med 3. februar er der afsat seks retdage, hvor en 27-årig mand er tiltalt for at planlægge skoleskyderier. De første tre retsdage er nu overstået, og retten genoptages igen den 27. januar. På tredje retsdag var der indkaldt flere vidner. To digitale eksperter, der har fulgt og fundet den 27-årige nordjyde på forskellige incel-fora på nettet. Derudover blev den 27-åriges far afhørt. Dagen startede med, at anklager Kim Kristensen afhørte den tiltalte om en betalingsanmodning, som den 27-årige lavede på en AR-15 riffel få dagen inden, han blev anholdt. Netop AR-15 riflen kan Nordjyllands Politi se, at der dukker en betalingsanmodning op på den 27-åriges skærm inde på darknet, hvor han via en QR-kode kan betale for riflen med bitcoins til en pris, der i dag cirka ville svare til 30.000 kroner. - Som jeg husker det, så når man trykker på det, så bliver det automatisk lagt i kurven, forklarede den 27-årige. Anklageren spurgte, om den 27-årige forsøgte at købe den AR-15 riffel. - Nej overhovedet ikke. Jeg har heller ikke overført nogle bitcoins, svarede den tiltalte. Tiltaltes forsvarer stillede spørgsmål til sin klient Efter at anklageren lagde ud, blev det tiltaltes forsvarer Ulrik Andreas Henriksen tur til at afhøre den tiltalte. Forsvareren spurgte blandt andet ind til, hvorfor den tiltalte trådte tilbage fra sin plan. - Det var blandt andet, da jeg kom ud på en skole, det gik op for mig, at jeg havde noget empati. Interessen var død, fordi jeg havde lært alt om emnet, forklarede den tiltalte. Derudover kom det under forsvarerens afhøring af sin klient frem, at den nostalgi betyder meget for den 27-årige, og at han ofte beholder ting, der har en nostalgisk værdi for ham. Ikke pistol med til Onsild Anklageren ville vide, om den 27-årige havde sin pistol med til Onsild den 27. marts 2020, som han har beskrevet i en video, der er blevet afspillet i rette, at han havde. Men det havde han ikke forklarede den 27-årige meget klart, det var blot en del af en fantasi. Det var et vigtigt punkt for anklageren, da den tiltalte netop er tiltalt for at gå rundt med sin pistol fremme i Onsild den pågældende dag. Første vidne: - Grund til at frygte for vores liv Første vidne, der blev afhørt i retten var Christian Skettrup, der er digital analytiker i foreningen Digitalt Ansvar, som var en af de første til at anmelde den 27-årige nordjyde for hans ageren i incel-miljøet. Christian Skettrup forklarede i retten om incels. - Incel står for ufrivilligt cølibat, min opfattelse af det her miljø er at det er gennemsyret af ekstremt had rettet mod kvinder. Noget af det vi kan se er, at tidligere selvudnævnte incels bliver set for en form for profeter, de bliver forherliget, forklarede han. Den 10. juni 2020 laver han en anmeldelse af den 27-årige og finder ud af, at politiet har lavet en ransagning hos den tiltalte. - Vi var glade for, at vi kunne bevæge os trygt rundt. Men jeg kan konstatere, at der kommer ny aktivitet ikke lang tid efter, og der får jeg ondt i maven. Det er en person der er radikaliseret, har ondt i sjælen og potentielt har skydevåben. Hvis den person går rundt frit, så er der grund til at frygte for vores liv, forklarede Christian Skettrup i retten. Andet vidne: - Ikke bekymret Andet vidne i retten var Christian Mogensen fra Center for Digital Pædagogik. Han har fulgt den 27-årige nordjyde på incel-fora siden foråret 2020. Christian Mogensen forklarede også i retten, at han kun fulgte den 27-årige i en måneds tid i det sene forår i 2020, og at han ikke havde et lige så stort datagrundlag som Christian Skettrup. Det han så på de forskellige fora, gav ham ikke grund til bekymring, forklarede Christian Mogensen. Han forklarede også, at han ikke var unødigt bekymret, selvom de ting, den tiltalte skrev, var voldsomme, men ikke mere voldsomme, end hvad andre brugere skrev i de forskellige fora. Tredje vidne Var en politiassistens, som var med til at foretage ransagningen af den tiltaltes bopæl. En række billeder vakte politiassistentens opmærksomhed. - Der lå mange billeder af unge piger og generelt også porno. Han havde kaldt billederne af pigerne noget meget voldsomt, som: "Jeg ønsker, at du kvæles i dit eget blod, når jeg skærer halsen over på dig", forklarede politiassistenten i retten. Fjerde vidne var tiltaltes far Den tiltaltes far fortalte i retten, at han altid selv har haft interesse for skydning, og at den tiltalte og ham startede sammen i skytteklub i 2015. Faren fortalte også, at han ikke synes, at den tiltalte var en særlig god skytte. Under afhøringen af faren kom det også frem, at de har forsøgt at få hjælp til den tiltalte. Flere gange skulle faren og familien have prøvet at få psykisk hjælp til den tiltalte, fordi han led af voldsom angst, sagde den tiltaltes far i retten. Hvad kan vi forvente næste gang? Retten genoptages igen den 27. januar, hvor både forsvarer og anklager skal gennemgå deres dokumentation i sagen. Derefter forventer retten, at både forsvarer og anklager vil kunne komme med deres afsluttende procedure.

Referat:
Onsdag var den tredje af seks retsdage, som er afsat til sagen om den 27-årige mand, som er tiltalt for at planlægge skoleskyderier i Nord- og Østjylland. Her er et overblik over, hvad der kom frem på tredje retsdag.